钦定古今图书集成/明伦汇编/官常典/第649卷 > 林会春
## 钦定古今图书集成/明伦汇编/官常典/第649卷 > 林会春

按《广东通志》：“会春，字景仁，惠安人。以乡荐，隆庆四年
知新会县。性刚毅，智略过人，发摘如神。倭奴陷广海
卫，危及新会，会春乘城葺备，累石树栅捍之，仍檄居
民各自为守，倭闻引去。先是，酋舶驻崖山，山故宋忠
节祠焉，毁污殆尽。又利民间子女，会春驱之出境。而
顽民许永、汤惟教、黄恩宠等夙与之通，贩掠良民子”
女无虑千指。或操刃雄行，里闬无敢谁何，会春悉置
于法。时恩宠两子并掾藩司，常为耳目，会春以状闻，
并收之，邑民大悦。复行乡约，严保甲，设捕兵，禁赌博，
诘盗掩骼，不遗力而行。两台交荐之，以治行第一，赐
宴礼部。